b"\n_START_ARTICLE_\nNerd\n_START_PARAGRAPH_\nEn nerd er en person med et spesielt interesseomr\xc3\xa5de eller en s\xc3\xa6r hobby. Dette trenger ikke \xc3\xa5 v\xc3\xa6re altoppslukende, men i mange tilfeller s\xc3\xa5 blir det oppfattet som det. Det kan ogs\xc3\xa5 bare v\xc3\xa6re en overgjennomsnittslig kunnskap/interesse og forst\xc3\xa5else p\xc3\xa5 dette omr\xc3\xa5det. Ordet brukes ogs\xc3\xa5 ofte generelt nedsettende om en person som er intelligent eller skoleflink, men som er d\xc3\xa5rligere utrustet sosialt eller utseendemessig. Det kan ogs\xc3\xa5 brukes om en som er dyktig p\xc3\xa5 ett omr\xc3\xa5de, men hjelpel\xc3\xb8s p\xc3\xa5 andre; et norsk dialektord er glupstut._NEWLINE_Nerd er l\xc3\xa5nt fra amerikansk og er et forholdsvis nytt begrep i norsk. Det har, s\xc3\xa6rlig blant unge, erstattet begrepet fagidiot og tildels ogs\xc3\xa5 s\xc3\xa6ring og liknende uttrykk. Mange barn og unge i Norge bruker ordet \xc2\xabnerd\xc2\xbb som en lett nedsettende betegnelse p\xc3\xa5 generelt skoleflinke elever._NEWLINE_Det finnes ingen eksakt definisjon p\xc3\xa5 begrepet nerd, og betydningen har skiftet noe de siste \xc3\xa5rene. For \xc3\xa5 dempe den tidligere negative klangen ved ordet, har flere tatt det i bruk som en lett sp\xc3\xb8kefull, men likevel presis beskrivelse av seg selv.\n_START_SECTION_\nOrdets opprinnelse og bruk\n_START_PARAGRAPH_\nOrdet oppstod i USA, der det ble brukt f\xc3\xb8rste gang skriftlig i 1950 i Dr. Seuss' bok If I ran the Zoo. Det fins imidlertid ulike teorier om ordets opprinnelse. Det antas blant annet at det stammer fra slangordet nert fra 1940-tallet som igjen er en omskrivning av ordet nut (gal eller dum person)._NEWLINE_P\xc3\xa5 slutten av 1990-tallet begynte datakyndige p\xc3\xa5 Internett \xc3\xa5 bruke ordet nerd som et positivt ord, noe det fortsatt er i disse milj\xc3\xb8ene. P\xc3\xa5 engelsk foretrekkes ofte synonymet geek i den positive betydningen av nerd, mens det i Skandinavia dekker begge begrepene og har en noe mildere betydning enn p\xc3\xa5 engelsk og fransk. Tradisjonelt har nerder blitt oppfattet som intelligente, men sosialt utilpasse. Selv om ingen av delene kvalifiserer til betegnelsen nerd, kan det \xc3\xa5 oppfattes slik eller \xc3\xa5 utvikle seg i den retningen v\xc3\xa6re mer eller mindre en bivirkning av \xc3\xa5 ha s\xc3\xa6re interesser. Ulike typer nerder kan grupperes etter interesser. Interesser som tradisjonelt blir oppfattet som nerdete er informasjonsteknologi og vitenskap. Interesser som oppfattes som mer dagligdagse, og ikke virker helt meningsl\xc3\xb8se for en utenforst\xc3\xa5ende, for eksempel sport, har ikke f\xc3\xa5tt tilsvarende nerdestempel, selv om uttrykk som sportsidiot ogs\xc3\xa5 forekommer._NEWLINE_I det moderne samfunn kan en nerd like godt defineres som en med s\xc3\xa6rdeles god kunnskap p\xc3\xa5 et felt, uten at det p\xc3\xa5 noen m\xc3\xa5te setter han eller henne tilbake p\xc3\xa5 andre omr\xc3\xa5der.\n_START_SECTION_\nUttale\n_START_PARAGRAPH_\nOrdet nerd kan p\xc3\xa5 norsk uttales enten n\xc3\xa6rd  eller n\xc3\xb8rd med tiln\xc3\xa6rmet amerikansk uttale og r-lyd."